ଧରତୀ ଭଟ୍ଟ ହିନ୍ଦୀ ଦୂରଦର୍ଶନ ଧାରାବାହିକରେ ସକ୍ରିୟ ଭାବରେ କାମ କରୁଥିବା ଜଣେ ଭାରତୀୟ ଅଭିନେତ୍ରୀ । ସେ ମାହିସାଗରରେ ମାହି ଭୂମିକା ପାଇଁ, କ୍ୟା ହାଲ୍, ମିଷ୍ଟର୍ ପାଞ୍ଚାଲ୍?ରେ ପ୍ରତିଭା ପାଇଁ, ୱୋ ତୋ ହୈ ହି ଅଲବେଲାରେ ରଶ୍ମି ଭୂମିକା ପାଇଁ ଏବଂ ଦଙ୍ଗଲ ଟିଭିରେ ପ୍ରସାରିତ ଧାରାବାହିକ ପୂର୍ଣ୍ଣିମାରେ ବତ୍ସାଲା ଭୂମିକା ପାଇଁ ସେ ମୁଖ୍ୟତଃ ଜଣାଶୁଣା । ପ୍ରାରମ୍ଭିକ ଜୀବନ ଧରତୀ ଅହମ୍ମଦାବାଦର ଏକ ଗୁଜରାଟୀ ପରିବାରରେ ଜନ୍ମଗ୍ରହଣ କରିଥିଲେ । ଅଭିନୟ ଜୀବନ ୨୦୧୨ ମସିହାରେ, ସେ ଅଭିନୟ ଜଗତରେ କାମ କରିବା ଆରମ୍ଭ କରିଥିଲେ । ତାଙ୍କ ଅଭିନୀତ ପ୍ରଥମ ଧାରାବାହିକ ଥିଲା ଲଭ୍ ମ୍ୟାରେଜ୍ ୟା ଆରେଞ୍ଜ୍ ମ୍ୟାରେଜ୍, ଯେଉଁଥିରେ ସେ ନେତ୍ରା ସିଶୋଦିୟା ଭୂମିକାରେ ଅଭିନୟ କରିଥିଲେ । ୨୦୧୩ ମସିହାରେ, ସେ ଯୋଦ୍ଧା ଆକବର ଧାରାବାହିକରେ ସୁକନ୍ୟା ଭୂମିକାରେ ଅଭିନୟ କରିଥିଲେ । ୨୦୧୩ ମସିହାରୁ ୨୦୧୫ ଯାଏଁ, ସେ ମାହିସାଗର ଧାରାବାହିକରେ ମାହି ଭୂମିକାରେ ଅଭିନୟ କରିଥିଲେ । ୨୦୧୬ ମସିହାରେ, ନୟା ମାହିସାଗରରେ ସେ ପୁଣିଥରେ ମାହି ଭୂମିକାରେ ଅଭିନୟ କରିଥିଲେ । ୨୦୧୭ରୁ ୨୦୧୯ ମସିହା ଯାଏଁ, ଷ୍ଟାର୍ ଭାରତରେ ପ୍ରସାରିତ ଧାରାବାହିକ କ୍ୟା ହାଲ୍, ମିଷ୍ଟର୍ ପାଞ୍ଚାଲ୍?ରେ ସେ ପ୍ରତିଭା ପାଞ୍ଚାଲ ଭୂମିକାରେ ଅଭିନୟ କରିଥିଲେ । ଆଣ୍ଡ୍ ଟିଭିରେ ପ୍ରସାରିତ ଆଧ୍ୟାତ୍ମିକ ଧାରାବାହିକ ପରମାବତାର ଶ୍ରୀ କୃଷ୍ଣରେ ସେ ଦେବୀ ପାର୍ବତୀ ଭୂମିକାରେ ଅଭିନୟ କରିଥିଲେ । କଲର୍ସ ଟିଭିରେ ପ୍ରସାରିତ ଧାରାବାହିକ ରୂପ୍ - ମର୍ଦ କା ନୟା ସ୍ୱରୂପରେ ସେ ସେୱା ଭୂମିକାରେ ଅଭିନୟ କରିଥିଲେ । ୨୦୨୦ ମସିହାରେ, ସେ ଆଣ୍ଡ୍ ଟିଭିରେ ପ୍ରସାରିତ ଧାରାବାହିକ ସନ୍ତୋଷୀ ମାଆ - ସୁନାୟେଁ ବ୍ରତ କଥାୟେଁରେ ଡ. ନିଧି ଭୂମିକାରେ ଅଭିନ୍ୟ କରିଥିଲେ । ୨୦୨୧ରେ, ସେ କଲର୍ସ ଟିଭିରେ ପ୍ରସାରିତ ଧାରାବାହିକ ଶକ୍ତି - ଅସ୍ତିତ୍ୱ କେ ଏହସାସ୍ କିରେ ନୟନତାରା ଭୂମିକାରେ ଅଭିନୟ କରିଥିଲେ । ଡିସେମ୍ବର ୨୦୨୨ରୁ ଜୁନ ୨୦୨୩ ଯାଏଁ, ସେ ଷ୍ଟାର୍ ଭାରତରେ ୱୋ ତୋ ହୈ ଅଲ୍‌ବେଲା ଧାରାବାହିକରେ ରଶ୍ମି ନକୁଲ ଚୌଧୁରୀ ଭାବରେ ଅଭିନୟ କରିଥିଲେ ।